KOMISSION ASETUS (EY) N:o 2358/95,

annettu 6 päivänä lokakuuta 1995,

banaanien tuontia koskevan tariffikiintiön lisämäärän poikkeuksellisesta myöntämisestä vuoden 1995 neljänneksi neljännekseksi hirmumyrskyjen Iriksen, Luisin ja Marilynin johdosta (ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1), sellaisena kuin se on viimeksi muutettuna komission asetuksella (EY) N:o 3290/94 (2), ja erityisesti sen 16 artiklan 3 kohdan sekä 20 ja 30 artiklan,

sekä katsoo, että

komission asetuksessa (ETY) N:o 1442/93 (3), sellaisena kuin se on viimeksi muutettuna asetuksella (EY) N:o 1164/95 (4) vahvistetaan yksityiskohtaiset säännöt banaanien tuontia yhteisöön koskevan järjestelmän soveltamisesta,

trooppiset hirmumyrskyt Iris, Luis ja Marilyn aiheuttivat elo- ja syyskuussa 1995 huomattavia vahinkoja banaaniviljelmillä yhteisön alueella Martiniquessa ja Guadaloupessa sekä AKT-valtioissa Saint Vicentissa, Saint Luciassa ja Dominicassa; näiden poikkeuksellisten olosuhteiden vaikutukset tuntuvat vahingoittuneiden alueiden tuotannossa heinäkuuhun 1996 saakka, ja ne vaikuttavat huomattavasti yhteisön tuontiin ja yhteisön markkinoiden hankintatilanteeseen vuoden 1995 neljännen neljänneksen aikana; tästä saattaa olla seurauksena markkinahintojen huomattava nousu tietyillä yhteisön alueilla,

asetuksen (ETY) N:o 404/93 16 artiklan 3 kohdassa säädetään, että pakottavissa tapauksissa ja erityisesti tuotanto- tai tuontiedellytyksiin vaikuttavien poikkeuksellisten olosuhteiden huomioon ottamiseksi arvioitu tase voidaan tarkistaa ja että vastaavassa tapauksessa mukautetaan tariffikiintiötä,

tariffikiintiön mukauttamisen avulla olisi voitava varmistaa riittävät toimitukset yhteisön markkinoille vuoden 1995 neljännen neljänneksen aikana ja maksaa korvaus toimijoille, jotka edustavat ryhmittymänä tai suoraan vahinkoja kärsineitä banaanintuottajia, jotka kaiken lisäksi ovat vaarassa menettää pysyvästi perinteiset markkinansa yhteisön markkinoilla, jos asianmukaisia toimenpiteitä ei toteuteta,

toteutettavien toimenpiteiden on oltava asetuksen (ETY) N:o 404/93 30 artiklan mukaisesti luonteeltaan erityisiä ja tilapäisiä; ennen uuden yhteisen markkinajärjestelyn voimaantuloa 1 päivänä heinäkuuta 1993 olemassa olleisiin kansallisiin markkinajärjestelyihin kuului toimenpiteitä, joilla varmistettiin pakottavissa tapauksissa tai edellä mainittujen hirmumyrskyjen kaltaisissa poikkeuksellisissa olosuhteissa markkinoiden hankinta muilta tavarantoimittajilta, kuitenkin niin, että kyseisten poikkeuksellisten tapausten uhriksi joutuneiden toimijoiden edut turvattiin,

lisäksi Uruguayn monenvälisissä kauppaneuvotteluissa yhteisö on neuvotellut sopimuksen, jossa määrätään tällaisiin poikkeuksellisiin olosuhteisiin ja tällaisten vahinkojen uhriksi joutuneiden tavarantoimittajamaiden toimijoiden etujen turvaamiseksi tarkoitetun toimenpiteen käyttöönotosta tavaratoimitusten uudelleen jakamiseksi; tätä sopimusta sovelletaan 1 päivästä tammikuuta 1995,

olisi toteutettava vastaavia toimenpiteitä niiden yhteisön tuottaja-alueiden sekä Afrikan, Karibian ja Tyynenmeren valtioiden (AKT) osalta, jotka ovat edellä mainittujen poikkeuksellisten olosuhteiden uhreja; näihin toimenpiteisiin on kuuluttava oikeuden myöntäminen niille toimijoille, jotka ovat kärsineet vahinkoja siksi, että yhteisön markkinoille ei voida hankkia tuhoutuneilta tuotantoalueilta peräisin olevia banaaneja, tuoda tämän korvauksena banaaneja kolmansista maista ja muita kuin perinteisiä AKT-banaaneja; olisi säädettävä lisäksi, että tämän toimenpiteen mukaisesti yhteisön markkinoilla kaupan pidetyt määrät otetaan huomioon oikeaan aikaan asianomaisten toimijoiden tulevien vuosien tariffikiintiöiden viitemäärien määrittämiseksi; kyseisistä toimenpiteistä saatava etu on myönnettävä tosiasiallisesti kyseisen vahingon suuruuden perusteella todellista vahinkoa kärsineille toimijoille, joiden ei ole mahdollista saada korvauksia,

ainoastaan niiden jäsenvaltioiden toimivaltaiset viranomaiset, joihin asianomaiset toimijat ovat sijoittautuneet, voivat toisaalta määrittää toimenpiteen edunsaajat, ottaen huomioon niiden kyseessä olevan kaupan tosiasioista saamat kokemukset ja tiedot, ja toisaalta arvioida vahingot toimijoiden esittämien todisteiden perusteella,

tämän asetuksen säännösten on tultava voimaan viipymättä ottaen huomioon sen tavoite, ja

banaanin hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

1. Vuoden 1995 tariffikiintiöön yhdistetään 90 800 nettopainotonnin lisämäärä.

2. Jaetaan 2 artiklan mukaisesti määritetyille toimijoille kyseinen 90 800 nettopainotonnin lisämäärä seuraavasti:

a) Martiniquesta yhteisöön banaaneja hankkiville toimijoille 22 000 tonnia;

b) Guadaloupesta yhteisöön banaaneja hankkiville toimijoille 46 000 tonnia;

c) Ventin saarilta, Saint Luciasta, Dominicasta ja Saint Vincentista yhteisöön banaaneja hankkiville toimijoille 22 800 tonnia.

2 artikla

1. Edellä 1 artiklan 2 kohdassa mainitut määrät myönnetään toimijoille, jotka:

- edustavat hirmumyrskyjen Iriksen, Luisin ja Marilynin vaikutuksista kärsineitä banaanintuottajia ryhmittymänä tai suoraan

ja

- vuoden 1995 neljännen neljänneksen aikana eivät voi hankkia omaan lukuunsa yhteisön markkinoille 1 artiklan 2 kohdassa mainituilta alueilta peräisin olevia banaaneja hirmumyrskyjen aiheuttamien vahinkojen vuoksi.

2. Niiden jäsenvaltioiden toimivaltaisten viranomaisten, joihin asianomaiset toimijat ovat sijoittautuneet, on määritettävä 1 kohdan edellytykset täyttävät toimijat ja myönnettävä kullekin näistä tämän asetuksen mukainen korvaus ottaen huomioon:

- edellä 1 artiklan 2 kohdassa mainituille tuottaja-alueille tai -valtioille myönnetyt määrät, sekä

- hirmumyrskyjen Iriksen, Luisin ja Marilynin aiheuttamat vahingot.

3. Toimivaltaisten viranomaisten on arvioitava kärsityt vahingot kaikkien asianomaisilta toimijoilta saatujen todisteiden ja muiden tietojen perusteella.

3 artikla

1. Asianomaisten jäsenvaltioiden on ilmoitettava komissiolle tämän asetuksen mukaisen korvausehdotuksen banaanimäärät viimeistään 16 päivänä lokakuuta 1995.

2. Jos "hirmumyrskyjen Iriksen, Luisin ja Marilynin" korvausehdotuksen enimmäismäärä on suurempi kuin 1 artiklan 1 kohdassa vahvistetun tariffikiintiön lisämäärä, komissio vahvistaa yhdenmukaisen kaikkiin avustuksiin sovellettavan vähennysprosenttimäärän.

3. "Hirmumyrskyjen Iriksen, Luisin ja Marilynin" -tuontitodistukset on annettava viimeistään 23 päivänä lokakuuta 1995, ja ne ovat voimassa 31 päivään tammikuuta 1996.

Niiden 20 kohdassa on oltava maininta "hirmumyrsky Iris, Luis ja Marilyn -todistus".

4 artikla

Tämän asetuksen mukaisesti myönnetyillä "hirmumyrsky Iris, Luis ja Marilyn" -tuontitodistuksilla vapaaseen liikkeeseen luovutetut banaanimäärät otetaan asetuksen (ETY) N:o 1442/93 3-6 artiklan mukaisesti huomioon kunkin toimijan viitemääriä määritettäessä.

5 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 6 päivänä lokakuuta 1995.

Komission puolesta

Franz FISCHLER

Komission jäsen

(1) EYVL N:o L 47, 25.2.1993, s. 1

(2) EYVL N:o L 349, 31.12.1994, s. 105

(3) EYVL N:o L 142, 12.6.1993, s. 6

(4) EYVL N:o L 117, 24.5.1995, s. 14